b'\n_START_ARTICLE_\nSingap\xc5\xabro transportas\n_START_PARAGRAPH_\nSingap\xc5\xabro transporto sistema yra viena pa\xc5\xbeangiausi\xc5\xb3 ir efektyviausi\xc5\xb3 pasaulyje. Vidaus susisiekimo transport\xc4\x85 Singap\xc5\xabre did\xc5\xbeiaja dalimi sudaro MRT traukiniai, miesto centre ir kai kur kitur va\xc5\xbein\xc4\x97jantys po \xc5\xbeeme kaip metro, o naujuose miestuose ir neurbanizuotose \xc5\xbeem\xc4\x97se \xe2\x80\x93 vir\xc5\xa1 \xc5\xbeem\xc4\x97s, kaip paprasti traukiniai. \xc5\xa0iuo meu yra trys linijos, visos jos kerta pat\xc4\xaf Singap\xc5\xabro miest\xc4\x85 ir sujungia j\xc4\xaf su aplinkiniais miestais, keliose stotyse galima pakeisti linijas._NEWLINE_Nauj\xc4\x85ja MRT \xc5\xa1iaur\xc4\x97s-ryt\xc5\xb3 linija va\xc5\xbeiuoti yra brangiau, nes ji yra visi\xc5\xa1kai automatin\xc4\x97, be ma\xc5\xa1inist\xc5\xb3: tai yra pirmasis pasaulyje visi\xc5\xa1kai automatinis gele\xc5\xbeinkelis. \xc5\xa0alia MRT taip pat yra ir LRT traukiniai, vietin\xc4\x97s reik\xc5\xa1m\xc4\x97s automatiniai traukiniai, priskirtini greitiesiems tramvajams (t. y. yra ma\xc5\xbeesni ir siauresn\xc4\x97s v\xc4\x97\xc5\xbe\xc4\x97s u\xc5\xbe gele\xc5\xbeinkelius, bet skirtingai nei tramvajai nedalyvauja eisme) sujungiantys pagrindines MRT stotis su atokesniais miestais._NEWLINE_Singap\xc5\xabre taip pat yra ir autobus\xc5\xb3 sistema, kuri veikia kiek kitaip nei daugumoje \xc5\xa1ali\xc5\xb3 ar miest\xc5\xb3: kiekvienas miestas ar rajonas turi savo autobus\xc5\xb3 stot\xc4\xaf, i\xc5\xa1 kurios ir \xc4\xaf kuri\xc4\x85 kursuoja visi mar\xc5\xa1rutai. Stotis paprastai yra centre ir mar\xc5\xa1rutai nusidriekia \xc4\xaf visas puses. Tad jei reikia va\xc5\xbeiuoti ten, kur neveda mar\xc5\xa1rutas, stojantis stotel\xc4\x97je, pakeisti autobusus reiks stotyje. Tarp sto\xc4\x8di\xc5\xb3 galima nuva\xc5\xbeiuoti specialiais autobusais arba MRT, nes autobus\xc5\xb3 stotys neretai yra \xc5\xa1alia MRT sto\xc4\x8di\xc5\xb3._NEWLINE_Singap\xc5\xabr\xc4\x85 su i\xc5\xa1oriniu pasauliu jungia didelis \xc4\x8ciangio tarptautinis oro uostas, svarbus tranizitinis centras, taip pat dvi traukini\xc5\xb3 stotys, viena Singap\xc5\xabro mieste, o kita rytuose \xe2\x80\x93 Vudlande, abi ant tos pa\xc4\x8dios linijos, vedan\xc4\x8dios \xc4\xaf Malaizij\xc4\x85 ir priklausan\xc4\x8dios Malaizijos gele\xc5\xbeinkeliams. Tolimojo susisiekimo traukiniai va\xc5\xbeiuoja i\xc5\xa1 centrin\xc4\x97s stoties, o artimojo susisiekimo \xe2\x80\x93 \xc4\xaf miestus Malaizijos pietuose \xe2\x80\x93 stoja ir Vudlande. Yra susitarimas galiausiai atsisakyti centrin\xc4\x97s stoties ir teritorij\xc4\x85 perstatyti, o stot\xc4\xaf palikti tik Vudlande, iki kurio b\xc5\xabt\xc5\xb3 galima nuvykti MRT traukiniu._NEWLINE_Singap\xc5\xabr\xc4\x85 su Malaizija jungia ir du tiltai, vienas i\xc5\xa1 kuri\xc5\xb3 sujungia su svarbiu uostamies\xc4\x8diu D\xc5\xbeohorbahrumi.'